IS-leier glo deur VSA gedoodArgieffoto ter illustrasie (Foto: ANA) Pres. Joe Biden het Donderdag gesê die leier van die Islamitiese Staat (IS) is “van die slagveld verwyder” tydens ŉ klopjag deur Amerikaanse magte in Sirië. “Amerikaanse militêre magte het gisteraand, deur my opdrag, in die noordweste van Sirië ŉ suksesvolle antiterrorisme-operasie uitgevoer om Amerikaners en ons bondgenote te beskerm en die wêreld ŉ veiliger plek te maak,” het Biden in ŉ verklaring gesê. “Danksy die vaardigheid en dapperheid van ons gewapende magte het ons Abu Ibrahim al-Hashimi al-Qurashi, die leier van IS, van die slagveld verwyder,” het Biden bygevoeg. ŉ Senior beampte het gesê Qurashi het homself opgeblaas tydens ŉ nagtelike klopjag. Qurashi se bom het ook lede van sy eie familie, insluitend vroue en kinders, se lewens geëis. Biden het gesê geen Amerikaanse dienspligtige is beseer tydens die operasie nie. Koerdiese magte het ook aan die operasie deelgeneem. Die operasie is uitgevoer in die Idlib-streek waar Qurashi se voorganger, Abu Bakr al-Baghdadi in 2019 in ŉ soortgelyke klopjag gedood is.